Angkor Vat
Angkor Vat (kmerski: អង្គរវត្ត) je kompleks hramova u Kambodži i najveći vjerski spomenik na svijetu sa površinom od 1.626.000 m2 (162,6 hektara). Prvobitno izgrađen kao hinduistički hram posvećen bogu Višnuu tokom Kmerskog carstva, postepeno je pretvoren u budistički hram krajem 12. stoljeća. Sagradio ga je kmerski kralj Surjavarman II početkom 12. stoljeća u Jasodharapuri (današnjem Angkoru), glavnom gradu Kmerskog carstva, kao državni hram i eventualni mauzolej. Umjesto tradicije šivizma koju su štovali prethodni kraljevi, Angkor Vat je posvećen Višnuu. Kao najbolje očuvani hram u Kambodži postao je jedino značajno vjersko središte od svog osnivanja. Hram simbolizira vrhunac klasičnog stila kmerske arhitekture, pa je postao simbol Kambodže pojavljivanjem na državnoj zastavi. Predstavlja glavnu turističku atrakciju zemlje i nalazi se na UNESCO-ovoj listi svjetske kulturne baštine. Angkor Vat objedinjuje dva osnovna plana kmerske hramske arhitekture: hram-planinu i kasniji galerijski hram. Dizajniran je da predstavlja planinu Meru, dom deva u hinduističkoj mitologiji; unutar šanca koji je dug više od 5 kilometara i vanjskog zida dužine 3,6 kilometara se nalaze tri pravougaone galerije, svaka uzdignuta iznad sljedeće. U središtu hrama se nalazi pet tornjeva. Za razliku od mnogih Angkorških hramova, Angkor Vat je orijentisan ka zapadu; naučnici su podijeljeni u pogledu ovog značaja. Hramu se dive zbog njegove grandioznosti i sklada arhitekture, njegovog obimnog reljefa i brojnih devata koje krase njegove zidove.